proxectonos/corpus_dominio_legal_administrativo_tmp huggingface dataset:
ORDE do 4 de xuño de 2013 pola que se actualizan os prezos públicos determinados no Decreto 84/2012, do 16 de febreiro, polo que se establecen os prezos públicos polas prestacións das residencias de tempo libre.
Consellería de Traballo e Benestar — III. Outras disposicións — 10/06/2013

O Decreto 84/2012, do 16 de febreiro, establece os prezos públicos exixibles polas prestacións das residencias de tempo libre de Panxón (Pontevedra) e do Carballiño (Ourense), dependentes da Consellería de Traballo e Benestar.
Así mesmo, determina que estes prezos se actualizarán o 1 de xaneiro de cada ano, na mesma proporción que a variación interanual experimentada polo índice xeral de prezos de consumo para o conxunto nacional total, no mes de outubro, calculado polo Instituto Nacional de Estatística. Os prezos así actualizados deberanse facer públicos mediante resolución da persoa titular da Consellería de Traballo e Benestar, que será publicada no Diario Oficial de Galicia.
Por isto, e en virtude do parágrafo segundo do artigo 1 do Decreto 84/2012, do 16 de febreiro, polo que se establecen os prezos públicos polas prestacións das residencias de tempo libre,
Artigo único. Actualizar os prezos públicos exixibles polas prestacións das residencias de tempo libre de Panxón (Pontevedra) e do Carballiño (Ourense), dependentes da Consellería de Traballo e Benestar, mediante a aplicación da porcentaxe de 3,5, que é a variación do índice xeral nacional de prezos de consumo desde outubro de 2011 a outubro de 2012, quedando do xeito seguinte:
1. Estadía e mantenza dos residentes.
a) Tempada baixa (abril, maio, outubro, novembro e decembro).
– 23,81 euros por persoa/día en cuartos de dúas ou máis camas.
– 27,95 euros por persoa/día en cuarto individual.
b) Tempada media (xuño e 2ª quincena de setembro).
– 27,95 euros por persoa/día en cuartos de dúas ou máis camas.
– 32,09 euros por persoa/día en cuarto individual.
c) Tempada alta (xullo, agosto e 1ª quincena de setembro).
– 37,26 euros por persoa/día.
d) Prezo do aloxamento na véspera da incorporación.
– 21,74 euros/cuarto.
2. Servizo de comedor para visitantes.
– Xantar: 11,39 euros.
– Cea: 9,32 euros.
– Almorzo: 3,11 euros.
Disposición derradeira única
Esta orde terá efecto desde o día seguinte ao da súa publicación no Diario Oficial de Galicia.
Santiago de Compostela, 4 de xuño de 2013
DECRETO 85/2013, do 30 de maio, polo que se aproba o cambio de titularidade dun treito da estrada provincial EP-9201 Sanxenxo-Bordóns-estrada Samieira a prol do Concello de Sanxenxo.
Consellería de Medio Ambiente, Territorio e Infraestruturas — III. Outras disposicións — 10/06/2013

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da Comunidade Autónoma e das entidades locais deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada Lei de estradas dispón, no artigo 54, que as estradas autonómicas ou provinciais ou os treitos determinados delas en que a circulación adquira características urbanas se lles entregarán aos respectivos concellos. O expediente promoverase por proposta do concello ou da Administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
O Concello de Sanxenxo solicita á Deputación Provincial de Pontevedra o tramo da estrada provincial EP-9201 Sanxenxo-Bordóns-estrada Samieira comprendido entre os puntos quilométricos 2+700 e 3+240.
O Pleno da Deputación Provincial de Pontevedra acordou, na sesión ordinaria do día 24 de febreiro de 2012, o cambio de titularidade do tramo da estrada provincial EP-9201 Sanxenxo-Bordóns-estrada Samieira.
De conformidade co anteriormente exposto, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia, na súa reunión do día trinta de maio de dous mil trece,
Artigo 1
Apróbase o cambio de titularidade, a prol do Concello de Sanxenxo, do tramo da estrada provincial EP-9201 Sanxenxo-Bordóns-estrada Samieira desde o punto quilométrico 2+700 ata o punto quilométrico 3+240.
Artigo 2
En aplicación do artigo 4 da Lei 4/1994, do 14 de setembro, de estradas de Galicia, as entidades locais, no marco das súas competencias e de acordo cos correspondentes plans de estradas, aprobarán a relación de estradas da súa titularidade. De acordo co exposto, o Concello de Sanxenxo deberá incorporar ao seu plan de estradas a vía a que se refire este decreto.
Artigo 3
A entrega da vía formalizarase no prazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4
Corresponderanlle ao Concello de Sanxenxo, a partir da formalización da entrega, todas as actividades de xestión, mantemento, conservación e explotación da vía, así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira
O presente decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, trinta de maio de dous mil trece
ORDE do 7 de agosto de 2013 pola que se modifica a do 28 de maio de 2013 pola que se establecen as bases que rexerán a concesión de subvencións a entidades de iniciativa social para a promoción de actividades de servizos sociais comunitarios e inclusión social e se procede á súa convocatoria para o ano 2013 (cofinanciada parcialmente polo Fondo Social Europeo).
Consellería de Traballo e Benestar — III. Outras disposicións — 12/08/2013

A Orde do 28 de maio de 2013 pola que se establecen as bases que rexerán a concesión de subvencións a entidades de iniciativa social para a promoción de actividades de servizos sociais comunitarios e inclusión social e se procede á súa convocatoria para o ano 2013 (cofinanciada parcialmente polo Fondo Social Europeo) (DOG nº 102, do 30 de maio), establece no seu artigo 4 que na concesión destas subvencións destínase a cantidade de 582.755,77 euros a cargo da aplicación orzamentaria 11.05.313C.481.6.
Existindo outras dotacións dispoñibles para o mesmo fin procedentes de remanentes incorporados ao presente exercicio, cómpre ampliar o importe dos créditos destinados a estas subvencións que poderán ser concedidas ao abeiro da dita orde coa finalidade de facer chegar estas ao maior número de beneficiarios posible.
Por todo o exposto e no uso das facultades que me foron conferidas,
Artigo único
Primeiro. Ampliar o importe total das subvencións que se van conceder ao abeiro da Orde do 28 de maio de 2013 pola que se establecen as bases que rexerán a concesión de subvencións a entidades de iniciativa social para a promoción de actividades de servizos sociais comunitarios e inclusión social e se procede á súa convocatoria para o ano 2013 (cofinanciada parcialmente polo Fondo Social Europeo) na contía total de 367.944,54 euros con cargo á aplicación orzamentaria 11.05.313C.481.6.
Segundo. Esta ampliación de crédito suporá a modificación do importe total da orde de convocatoria que ascenderá a 3.249.035,31 €, os cales quedan distribuídos do seguinte xeito:
11.05.312A.481.3: 2.000.000 €.
11.05.313C.481.6: 950.700,31 €, cofinanciada nunha porcentaxe dun 80 % polo FSE.
11.05.312C.481.0: 298.335 €, cofinanciada nunha porcentaxe dun 80 % polo FSE.
Terceiro. Esta modificación non afecta o prazo establecido na orde para a presentación de solicitudes.
Disposición derradeira
Esta orde entrará en vigor o día seguinte ao da súa publicación no DOG.
Santiago de Compostela, 7 de agosto de 2013
RESOLUCIÓN do 29 de maio de 2013, da Secretaría Xeral do Mar, pola que se fai pública a modificación da participación dos fondos da Unión Europea, da Administración xeral do Estado e da Comunidade Autónoma, nas axudas concedidas con cargo ao Fondo Europeo de Pesca 2007-2013.
Consellería do Medio Rural e do Mar — III. Outras disposicións — 07/06/2013

Por Decisión da Comisión Europea do 13 de decembro de 2007 aprobouse o Programa operativo de intervención comunitaria do Fondo Europeo de Pesca de España para o período de programación 2007-2013 (programa), que recolle, no seu artigo 3, os importes máximos de cofinanciamento do Fondo Europeo e Pesca (FEP), para cada un dos eixes prioritarios.
Todas as bases reguladoras das ordes de axuda amparadas polo Programa operativo do FEP 2007-2013, publicadas ao longo do período 2007-2012, facían referencia ás taxas de financiamento aprobadas no cadro financeiro do FEP para Galicia, que eran dun 61 % para o FEP e dun 39 % para o Estado membro.
Mediante a Decisión da Comisión Europea C (2012) 9373, do 12 de decembro de 2012, que modifica a Decisión C (2007) 6615, do 13 de decembro de 2007, aprobouse unha nova reprogramación pola que se establece o cofinanciamento do FEP nun 75 % da contribución pública total para todas as medidas do programa. Como consecuencia desta reprogramación, a contribución nacional variou, redistribuíndose os importes correspondentes á Administración central e autonómica.
De acordo coa letra b) do artigo 51.2 do Regulamento (CE) nº 1198/2006 do Consello, do 27 de xullo de 2006, relativo ao Fondo Europeo de Pesca, a autoridade de xestión do programa operativo informará os beneficiarios do importe da contribución comunitaria. Esta responsabilidade será asumida, igualmente, polo organismo intermedio, de conformidade co establecido no artigo 38.2 do Regulamento (CE) nº 498/2007 da Comisión, do 26 de marzo de 2007, polo que se establecen as disposicións de aplicación do Regulamento (CE) nº 1198/2006 do Consello, relativo ao Fondo Europeo de Pesca.
De conformidade coa normativa citada e en uso das facultades que me foron conferidas no Decreto 46/2012, do 19 de xaneiro, polo que se establece a estrutura orgánica da Consellería do Medio Rural e do Mar e do Fondo Galego de Garantía Agraria (DOG núm. 16, do 24 de xaneiro), modificado polo Decreto 131/2012, do 31 de maio (DOG núm. 113, do 14 de xuño),
Primeiro. Facer pública a modificación da contribución do FEP, da Administración xeral do Estado e da Comunidade Autónoma, nas operacións aprobadas en Galicia no marco do Programa operativo de intervención comunitaria do Fondo Europeo de Pesca de España para o período de programación 2007-2013, de acordo coa reprogramación aprobada pola Decisión da Comisión Europea C (2012) 9373, do 12 de decembro de 2012.
Segundo. A lista de beneficiarios coa redistribución do importe concedido, atendendo ás novas porcentaxes de cofinanciamento está dispoñible na páxina web da Consellería do Medio Rural e do Mar: http://www.medioruralemar.xunta.es/mar
Santiago de Compostela, 29 de maio de 2013
ORDE do 31 de maio de 2013 pola que se amplía a dotación orzamentaria para a concesión das axudas da Orde do 27 de decembro de 2011 pola que establecen as bases reguladoras das axudas para o fomento da silvicultura en bosques no medio rural, en concorrencia competitiva, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013, e se convocan para o ano 2012.
Consellería do Medio Rural e do Mar — III. Outras disposicións — 07/06/2013

O día 5 de xaneiro de 2012, a Consellería do Medio Rural e do Mar publicou a Orde do 27 de decembro de 2011 (DOG núm. 4, do 5 de xaneiro de 2012) pola que se establecen as bases reguladoras das axudas para o fomento da silvicultura en bosques no medio rural, en concorrencia competitiva, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013, e se convocan para o ano 2012.
No seu artigo 14 precísanse as aplicacións orzamentarias e o importe económico previsto para o financiamento das ditas axudas e sinálase que as dotacións iniciais se poderán incrementar.
A súa dotación orzamentaria ascende á cantidade de 2.000.000,00 de € para o ano 2012 e 6.000.000,00 de € para o ano 2013. Coa finalidade de poder amparar todas as solicitudes de axudas ao fomento da silvicultura en bosques no medio rural, no marco das axudas ao desenvolvemento rural en Galicia e, posto que esta dotación resulta insuficiente, cómpre, mediante esta orde, ampliar a dotación orzamentaria da anualidade 2013 para a concesión das mencionadas axudas.
En consecuencia, de conformidade co previsto no artigo 30.1.3 do Estatuto de autonomía de Galicia e no uso das facultades que me confire a Lei 9/2007, do 13 de xuño, de subvencións de Galicia, de acordo co disposto na Lei 1/1983, do 22 de febreiro, reguladora da Xunta e da súa Presidencia, e demais normativa concorrente,
Ampliar a dotación orzamentaria asignada á Orde do 27 de decembro de 2011 pola que se establecen as bases reguladoras das axudas para o fomento da silvicultura en bosques no medio rural, en concorrencia competitiva, cofinanciadas co Fondo Europeo Agrícola de Desenvolvemento Rural (Feader), no marco do PDR de Galicia 2007-2013, con cargo ás dispoñibilidades orzamentarias existentes na aplicación 12.20.713B.770.0 por importe de 6.200.000,00 €, na seguinte anualidade:
– Ano 2013: 6.200.000,00 €.
Como resultado desta ampliación, o orzamento total asignado á presente orde ascende ás seguintes cantidades:
– Ano 2012: 2.000.000,00 de € na aplicación orzamentaria 16.20.713B.770.0.
– Ano 2013: 12.200.000,00 € na aplicación orzamentaria 12.20.713B.770.0.
Esta dotación poderá ser incrementada con fondos comunitarios, do Estado, ou da Comunidade Autónoma.
Santiago de Compostela, 31 de maio de 2013
RESOLUCIÓN do 28 de maio de 2013, da Dirección Xeral de Emprego e Formación, pola que se procede á publicación das subvencións concedidas en virtude da Orde do 13 de setembro de 2012 pola que se aproba a convocatoria, de subvencións para o financiamento de plans de formación dirixidos prioritariamente a persoas traballadoras ocupadas mediante a subscrición de convenios de ámbito autonómico, en aplicación da Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, polo que se regula o subsistema de formación profesional para o emprego, en materia de formación de oferta e se establecen as bases reguladoras para a concesión de subvencións públicas destinadas ao seu financiamento.
Consellería de Traballo e Benestar — III. Outras disposicións — 07/06/2013

De conformidade co disposto no artigo 15 da Lei 9/2007, do 13 de xuño, de subvencións de Galicia, os órganos administrativos concedentes publicarán no
Diario Oficial de Galicia
as subvencións concedidas con expresión da convocatoria, o programa e crédito orzamentario a que se imputen, o beneficiario, a cantidade concedida e a finalidade da subvención.
Finalidade da axuda: as subvencións concedidas ao abeiro desta convocatoria terán como finalidade financiar os plans de formación dirixidos prioritariamente a persoas traballadoras ocupadas, que ofrezan unha formación axustada ás necesidades do mercado de traballo que atenda os requirimentos de produtividade e competitividade das empresas e as aspiracións de promoción profesional e desenvolvemento persoal dos traballadores.
Norma reguladora: Orde do 13 de setembro de 2012 pola que se aproba a convocatoria de subvencións para o financiamento de plans de formación dirixidos prioritariamente a persoas traballadoras ocupadas mediante a subscrición de convenios de ámbito autonómico, en aplicación da Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, polo que se regula o subsistema de formación profesional para o emprego, en materia de formación de oferta e se establecen as bases reguladoras para a concesión de subvencións públicas destinadas ao seu financiamento (
Diario Oficial de Galicia
nº 176, do 14 de setembro de 2012).
Aplicacións e créditos orzamentarios: 12.05.323b.481.0 (5.500.000,00 €).
12.05.323b.471.0 (1.000.000,00 €).
Santiago de Compostela, 28 de maio de 2013
RESOLUCIÓN do 30 de maio de 2013, da Dirección Xeral de Educación, Formación Profesional e Innovación Educativa, pola que se procede a designar os membros e facer pública a composición do tribunal que deberá elaborar, supervisar e avaliar as probas para a concesión dos premios extraordinarios de bacharelato correspondentes ao curso 2012/13 e se ditan instrucións para a realización das probas correspondentes.
Consellería de Cultura, Educación e Ordenación Universitaria — III. Outras disposicións — 07/06/2013

De conformidade co establecido no artigo 9 e na disposición derradeira primeira da Orde do 22 de abril do 2013, pola que se convocan os premios extraordinarios de bacharelato correspondentes ao curso 2012/13 (DOG do 30),
Primeiro. Designar os membros do tribunal que deberá elaborar, supervisar e avaliar as probas para a concesión dos premios extraordinarios de bacharelato e facer pública a súa composición, que é a que figura no anexo I desta resolución.
Segundo. Fixar a data, horario, lugares de realización das probas e condicións de presentación dos candidatos ou candidatas.
1. As probas celebraranse o día 27 de xuño de 2013 de acordo co seguinte horario:
– Presentación dos candidatos ou candidatas ás 9.30 horas.
– Primeira parte da proba das 10.15 ás 12.15 horas.
– Segunda parte da proba das 12.45 ás 13.45 horas.
2. Centros en que se realizarán as probas.
Provincia da Coruña:
– IES Plurilingüe Elviña, rúa San José de Calasanz, nº 6, A Coruña.
Provincia de Lugo:
– IES Sanxillao, avenida das Fontiñas, nº 171, Lugo.
Provincia de Ourense:
– IES Ramón Otero Pedrayo, rúa Padre Feixoo, nº 19, Ourense.
Provincia de Pontevedra:
– IES Sánchez Cantón, avenida Raíña Victoria, Pontevedra.
3. Presentación dos candidatos e candidatas.
a) Os candidatos e candidatas deberán realizar as probas, con carácter xeral, na provincia a que pertenza o centro educativo en que se atope o seu expediente académico. A Dirección Xeral de Educación, Formación Profesional e Innovación Educativa poderá autorizar cambios de sede por causas debidamente xustificadas.
b) Para a realización das probas os candidatos e candidatas acreditarán a súa identidade co DNI, pasaporte ou calquera outro documento recoñecido en dereito.
Santiago de Compostela, 30 de maio de 2013
Tribunal:
Presidenta: M. Carmen Cimadevila Cea, subdirectora xeral de Inspección, Avaliación e Calidade do Sistema Educativo por delegación do director xeral de Educación, Formación Profesional e Innovación Educativa.
Vogais:
• Manuel Avelino Insua Hermo, xefe do Servizo de Avaliación e Calidade do Sistema Educativo.
• Berta Estrada Arias, inspectora de educación.
• Samuel Lago Fernández, inspector de educación.
• José Ramón Pereiró Rodríguez, inspector de educación.
• Jaime Santoalla Varela, inspector de educación.
• Isabel Serna Masiá, inspectora de educación.
Secretaria: Guadalupe Martínez Rivas, funcionaria da Dirección Xeral de Educación, Formación Profesional e Innovación Educativa.
CORRECCIÓN de erros. Orde do 18 de febreiro de 2013 pola que se convocan os premios fin de carreira da Comunidade Autónoma de Galicia para o alumnado que rematou os seus estudos universitarios no ano 2012 nas universidades do Sistema Universitario de Galicia.
Consellería de Cultura, Educación e Ordenación Universitaria — III. Outras disposicións — 07/06/2013

Advertido erro na orde indicada, publicada no Diario Oficial de Galicia nº 43, do 1 de marzo de 2013, cómpre efectuar a seguinte corrección:
Na páxina 6027, artigo 3.
Contía
, onde di: «Concederáselle un premio, en concorrencia competitiva, por cada unha das distintas ensinanzas universitarias oficiais impartidas no Sistema Universitario de Galicia conducentes aos títulos LRU (licenciado, enxeñeiro, arquitecto, diplomado, mestre, enxeñeiro técnico ou arquitecto técnico) ou aos seus equivalentes de grao que os substitúan (véxase táboa de equivalencias adherida a esta orde) ao alumno ou alumna con mellor expediente académico de entre os que se inscriban mediante a instancia formulada segundo o modelo que se inclúe como anexo I a esta orde.
Os solicitantes que resulten premiados recibirán:
• Unha contribución en metálico de 2.500 euros.
• Un diploma acreditativo desta distinción.».
Debe dicir: «Concederáselle un premio, en concorrencia competitiva, por cada unha das distintas ensinanzas universitarias oficiais impartidas no Sistema Universitario de Galicia conducentes aos títulos LRU (licenciado, enxeñeiro, arquitecto, diplomado, mestre, enxeñeiro técnico ou arquitecto técnico) ou aos seus equivalentes de grao que os substitúan (véxase táboa de equivalencias adherida a esta orde) ao alumno ou alumna con mellor expediente académico de entre os que se inscriban mediante a instancia formulada segundo o modelo que se inclúe como anexo I a esta orde.
Os solicitantes que resulten premiados recibirán:
• Unha contribución en metálico de 2.500 euros, como máximo.
• Un diploma acreditativo desta distinción.».
ORDE do 1 de agosto de 2013 pola que se fai pública a oferta educativa das escolas oficiais de idiomas da Comunidade Autónoma de Galicia a partir do curso escolar 2013/14.
Consellería de Cultura, Educación e Ordenación Universitaria — III. Outras disposicións — 12/08/2013

O Estatuto de autonomía de Galicia establece a competencia plena desta comunidade autónoma para o regulamento e administración do ensino en toda a súa extensión, niveis e graos, modalidades e especialidades, competencias que lle están atribuídas á Consellería de Cultura, Educación e Ordenación Universitaria nos termos que figuran no artigo 2 do Decreto 114/1982, do 1 de setembro, sobre asunción de transferencias en materia educativa, e no artigo 1 do Decreto 4/2013, do 10 de xaneiro (DOG do 18 de xaneiro), polo que se establece a estrutura orgánica da Consellería de Cultura, Educación e Ordenación Universitaria.
A Lei orgánica 2/2006, do 3 de maio, de educación, regula as ensinanzas de idiomas que se imparten nas escolas oficiais de idiomas como ensinanzas de réxime especial, sendo un dos principais obxectivos o estudo dos idiomas europeos, así como o das linguas cooficiais do Estado. Esta lei establece nos artigos 59, 60, 61 e 62 que as ensinanzas de idiomas se organizarán en tres niveis: básico, intermedio e avanzado.
En consonancia co disposto no artigo 6.2º da devandita lei, o Goberno fixou no Real decreto 1629/2006, do 29 de decembro, os aspectos básicos do currículo que constitúen as respectivas ensinanzas mínimas nos niveis intermedio e avanzado.
Polo anteriormente exposto, tendo en conta o informe da Dirección Xeral de Educación, Formación Profesional e Innovación Educativa, e por proposta da Dirección Xeral de Centros e Recursos Humanos,
Artigo único. Oferta pública das escolas oficiais de idiomas
Faise pública a oferta educativa das escolas oficiais de idiomas a partir do curso escolar 2013/14, segundo os datos que figuran no anexo desta orde.
Disposición derradeira primeira
Autorízase a persoa titular da Dirección Xeral de Educación, Formación Profesional e Innovación Educativa e a de Centros e Recursos Humanos para adoptar todos os actos e medidas que sexan necesarias para a aplicación desta orde.
Disposición derradeira segunda
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de agosto de 2013
RESOLUCIÓN do 1 de agosto de 2013 pola que se modifica o prazo de execución dos proxectos acollidos ás axudas do Igape de apoio ás iniciativas abertas de difusión, cofinanciadas polo Fondo Social Europeo, no marco do programa operativo FSE Galicia 2007-2013.
Instituto Galego de Promoción Económica — III. Outras disposicións — 06/08/2013

Mediante a Resolución do 22 de maio de 2013 (DOG nº 102, do 30 de maio) publicáronse as bases reguladoras das axudas do Igape de apoio ás iniciativas abertas de difusión, cofinanciadas polo Fondo Social Europeo, no marco do Programa operativo FSE Galicia 2007-2013, e procedeuse á súa convocatoria.
Nesta liña de axudas establecíase que o prazo de execución dos proxectos non podería superar o 30 de setembro de 2013.
Tendo en conta o escaso prazo entre o fin de presentación de solicitudes (30 de xullo) e o prazo máximo de execución dos proxectos (30 de setembro), e que o proceso de avaliación prevé a publicación previa da proposta de resolución provisional das solicitudes puntuadas, podendo realizarse alegacións no prazo de dez días contados desde o día seguinte ao da súa notificación, e dado que non se causa prexuízo a terceiros, semella oportuno establecer que o dito prazo de execución non poida superar o 30 de outubro de 2013.
O Consello de Dirección do Igape, na súa xuntanza do 22 de xullo de 2013, acordou a modificación das bases reguladoras das axudas do Igape de apoio ás iniciativas abertas de difusión, cofinanciadas polo Fondo Social Europeo, no marco do Programa operativo FSE Galicia 2007-2013.
Por todo o anterior, de conformidade coas facultades que teño conferidas,
Primeiro. Publicar a modificación das bases reguladoras das axudas do Igape de apoio ás iniciativas abertas de difusión, cofinanciadas polo Fondo Social Europeo, no marco do Programa operativo FSE Galicia 2007-2013, publicadas mediante Resolución do 22 de maio de 2013 (DOG nº 102, do 30 de maio), no seguinte senso:
– Modifícase o punto cuarto do Resolvo, que queda redactado do seguinte xeito:
O prazo de execución dos proxectos non poderá superar o 30 de outubro de 2013. Os beneficiarios deberán presentar a solicitude de cobramento no prazo improrrogable dun mes desde o día seguinte á dita data.
– Modifícase o artigo 15.1, que queda redactado do seguinte xeito:
Os beneficiarios deberán presentar a solicitude de cobramento da subvención no prazo dun mes desde a finalización do prazo de execución establecido na resolución de concesión, sen que se poida presentar a solicitude de cobramento despois do 2 de decembro de 2013, excepto no caso de presentación de recurso administrativo, en que a data límite se establecerá na resolución que o resolva.
Segundo. Esta modificación entrará en vigor o mesmo día da súa publicación no
Diario Oficial de Galicia
.
Santiago de Compostela, 1 de agosto de 2013
RESOLUCIÓN do 24 de xullo de 2013 pola que se fai pública unha modificación da relación de postos de traballo do Consello de Contas de Galicia.
Consello de Contas de Galicia — III. Outras disposicións — 06/08/2013

A aprobación da modificación da relación de postos de traballo do Consello de Contas de Galicia xustifícase polas necesidades organizativas e funcionais da Institución.
En consecuencia, unha vez consultadas as organizacións sindicais presentes na Mesa Xeral de Negociación, o Pleno do Consello de Contas de Galicia, na súa reunión do 22 de xullo de 2013, de conformidade co disposto no artigo 8 ap. j) do Regulamento de réxime interior do Consello de Contas, en relación co artigo 27 do texto refundido da Lei da función pública de Galicia aprobada polo Decreto lexislativo1/2008, do 13 de marzo, adoptou o seguinte acordo:
1. Creación dos seguintes postos de traballo:
1.1. Posto de traballo: técnico de auditoría.
Tipo de posto: singularizado.
Forma de provisión: libre designación.
Subgrupo: A1/A2.
Nivel c. destino: 26.
Específico: 16.143,36 €.
Adscrición adm. púb.: A12 (C.A. Galicia, outras CC.AA., Estado e corporacións locais).
Formación específica: experiencia en auditoría de contas.
1.2. Posto de traballo: técnico de auditoría.
Tipo de posto: singularizado.
Forma de provisión: libre designación.
Subgrupo: A1/A2.
Nivel c. destino: 26.
Específico: 16.143,36 €.
Adscrición adm. púb.: A12 (C.A. Galicia, outras CC.AA., Estado e corporacións locais).
Formación específica: experiencia en auditoría de contas.
2. Amortización dos seguintes postos de traballo:
2.1. Posto de traballo: asesor, número 001, da relación de postos de traballo do persoal eventual.
2.2. Posto de traballo: axudante de auditoría, postos nº 45, 48 e 56 da relación de postos de traballo de persoal funcionario.
3. Adaptación da numeración nas relacións de postos de traballo de persoal eventual e persoal funcionario, segundo corresponda como consecuencia das modificacións propostas.
Santiago de Compostela, 24 de xullo de 2013
ORDE do 22 de xullo de 2013 pola que se modifica a autorización por cambio de titularidade do centro privado Casa del Niño, do concello de Santiago de Compostela.
Consellería de Cultura, Educación e Ordenación Universitaria — III. Outras disposicións — 06/08/2013

O representante da Fundación Pía Autónoma Casa do Neno solicita o cambio de titularidade do centro privado Casa del Niño, do concello de Santiago de Compostela, conforme a escritura notarial en que se eleva a público o contido dos estatutos da Fundación Pía Autónoma Casa do Neno, ante o notario Marcelino Estévez Fernández.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Primeiro. Autorizar o cambio de titularidade do centro privado Casa del Niño, código 15015366, a favor da Fundación Pía Autónoma Casa do Neno.
O cambio de titularidade non afectará o réxime de funcionamento do centro.
Segundo. Esta orde dará lugar á correspondente inscrición no Rexistro de Centros da Comunidade Autónoma de Galicia.
Terceiro. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 22 de xullo de 2013
ORDE do 24 de abril de 2013 pola que se dispón o cesamento do presidente da Autoridade Portuaria de Ferrol-San Cibrao.
Consellería do Medio Rural e do Mar — II. Autoridades e persoal — 25/04/2013

O artigo 31.1 do Real decreto lexislativo 2/2011, do 5 de setembro, polo que se aproba o texto refundido da Lei de portos do Estado e da mariña mercante, establece que o presidente da autoridade portuaria será designado e separado polo órgano competente da comunidade autónoma.
Para dar cumprimento ao disposto no devandito precepto, o Consello da Xunta de Galicia acordou o 16 de setembro de 2010, facultar ao titular da consellería competente en materia de portos, para a designación e separación dos presidentes das autoridades portuarias dos portos de interese xeral do Estado en Galicia.
En consecuencia,
O cesamento de Ángel Mario del Real Abella como presidente da Autoridade Portuaria de Ferrol-San Cibrao, agradecéndolle os servizos prestados.
Santiago de Compostela, 24 de abril de 2013
CORRECCIÓN de erros. Decreto 59/2013, do 14 de marzo, polo que se desenvolve a Lei 9/2010, do 4 de novembro, de augas de Galicia, en materia de execución e explotación de infraestruturas hidráulicas.
Consellería de Medio Ambiente, Territorio e Infraestruturas — I. Disposicións xerais — 17/04/2013

Advertido erro no decreto antes citado, na versión en galego, publicada no Diario Oficial de Galicia nº 73, do 16 de abril de 2013.
Faise a corrección na versión do DOG neste idioma. Tal corrección non procede no texto en galego.
CORRECCIÓN de erros. Orde do 1 de abril de 2013 pola que se aproba o modelo de informe social unificado para a área de dependencia, discapacidade e promoción da autonomía persoal e se aproba a súa utilización no ámbito da Comunidade Autónoma de Galicia.
Consellería de Traballo e Benestar — I. Disposicións xerais — 17/04/2013

Advertidos erros na orde antes citada, publicada no
Diario Oficial de Galicia
nº 69, do 10 de abril de 2013, cómpre facer as seguintes correccións:
Na páxina 10625, no artigo 3, punto 2, no que se establece:
«2. Non obstante, non será necesario presentalo cando non transcorresen de dous anos desde a última vez en que se incorporase un informe idéntico a calquera dos procedementos referidos, e sempre que non se producise unha variación das circunstancias descritas no informe social orixinario. Neste suposto será o centro directivo responsable da tramitación quen deberá reclamar o informe social á unidade administrativa que corresponda».
Deberá dicir:
«2. Non obstante, non será necesario presentalo cando non transcorresen dous anos desde a última vez en que se incorporase un informe idéntico a calquera dos procedementos referidos, e sempre que non se producise unha variación das circunstancias descritas no informe social orixinario. Neste suposto será o centro directivo responsable da tramitación quen deberá reclamar o informe social á unidade administrativa que corresponda».
Na páxina 10644, no anexo XII, punto 1, epígrafe -Intensidade-, en que se establece:
Debe dicir:
RESOLUCIÓN do 11 de abril de 2013, da Secretaría Xeral da Emigración, pola que se amplía o prazo de presentación de solicitudes para participar no programa de Escolas abertas presenciais 2013, convocado na Resolución do 8 de marzo de 2013, pola que se establece e se regula o programa de Escolas abertas presenciais 2013 destinadas ás comunidades galegas no exterior.
Vicepresidencia e Consellería de Presidencia, Administracións Públicas e Xustiza — III. Outras disposicións — 15/04/2013

Mediante a Resolución do 8 de marzo de 2013 (DOG nº 53, do 15 de marzo), convocouse o programa de Escolas abertas presenciais 2013 destinadas ás comunidades galegas no exterior.
No artigo 2 da devandita resolución establécese un prazo dun mes, contado desde o día seguinte ao da data de publicación da resolución no Diario Oficial de Galicia, para a presentación de solicitudes.
Próximo a rematar o devandito prazo sen que o número de solicitudes presentadas cubra o número de prazas ofertadas no programa, considérase conveniente proceder á súa ampliación.
En consecuencia, de conformidade co disposto no artigo 49 da Lei 30/1992, do 26 de novembro, de réxime xurídico das administracións públicas e do procedemento administrativo común,
Artigo único. Ampliación do prazo de presentación de solicitudes
Ampliar, ata o 22 de abril de 2013 inclusive, o prazo de presentación de solicitudes previsto no artigo 2 da Resolución do 8 de marzo de 2013, pola que se establece e se regula o programa de Escolas abertas presenciais 2013 destinadas ás comunidades galegas no exterior.
Santiago de Compostela, 11 de abril de 2013
ORDE do 4 de abril de 2013 pola que se autoriza o cambio de domicilio por traslado de instalacións e se modifica a autorización do centro privado San Martín do concello de Ourense.
Consellería de Cultura, Educación e Ordenación Universitaria — III. Outras disposicións — 18/04/2013

O centro privado San Martín, do concello de Ourense, solicita o cambio de domicilio por traslado de instalacións da praza de Santa Eufemia, 1-3 á avda. de Marín, 23-25 de Ourense, a supresión de 1 ciclo formativo de grao medio (CM) de Coidados Auxiliares de Enfermaría, en quenda de tarde-noite, e a autorización para impartir o CM Atención a Persoas en Situación de Dependencia.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Primeiro.
1. Autorizar o cambio de domicilio por traslado de instalacións, a supresión dun CM Coidados Auxiliares de Enfermaría en quenda de tarde-noite e a implantación do CM Atención a Persoas en Situación de Dependencia. O centro queda configurado como se sinala a seguir:
2. Composición resultante:
Quenda de mañá:
Quenda de tarde-noite:
Segundo.
Para a posta en funcionamento das ensinanzas que se autorizan, a Xefatura Territorial da Consellería de Cultura, Educación e Ordenación Universitaria de Ourense, logo do informe do Servizo Territorial de Inspección Educativa, aprobará expresamente a relación de persoal que impartirá docencia no dito centro, así como o equipamento axeitado.
Terceiro.
Esta orde dará lugar á correspondente inscrición no Rexistro de Centros da Comunidade Autónoma de Galicia.
Cuarto.
O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición, ante esta consellería, no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 4 de abril de 2013
DECRETO 61/2013, do 11 de abril, polo que se designa un vogal do Consello Executivo da Axencia de Protección da Legalidade Urbanística.
Consellería de Medio Ambiente, Territorio e Infraestruturas — II. Autoridades e persoal — 16/04/2013

A Lei 9/2002, do 30 de decembro, de ordenación urbanística e protección do medio rural de Galicia, creou a Axencia de Protección da Legalidade Urbanística como instrumento fundamental para velar pola utilización racional do solo conforme o disposto no ordenamento urbanístico.
De acordo co previsto no artigo 226 da devandita lei e nos estatutos da axencia, aprobados polo Decreto 213/2007, do 31 de outubro, os seus órganos directivos son o/a director/a e o Consello Executivo, como órgano de dirección e control, do cal forman parte catro vogais en representación da Comunidade Autónoma.
En virtude do establecido nos artigos 4.13º e 34.2º da Lei 1/1983, do 22 de febreiro, de normas reguladoras da Xunta e da súa Presidencia, por proposta do conselleiro de Medio Ambiente, Territorio e Infraestruturas, e logo de deliberación do Consello da Xunta de Galicia, na súa reunión do día once de abril de dous mil trece,
Designo a Antonio Maroño Cal como vogal do Consello Executivo da Axencia de Protección da Legalidade Urbanística.
Santiago de Compostela, once de abril de dous mil trece
DECRETO 60/2013, do 11 de abril, polo que se dispón o cesamento dun vogal do Consello Executivo da Axencia de Protección da Legalidade Urbanística.
Consellería de Medio Ambiente, Territorio e Infraestruturas — II. Autoridades e persoal — 16/04/2013

A Lei 9/2002, do 30 de decembro, de ordenación urbanística e protección do medio rural de Galicia, creou a Axencia de Protección da Legalidade Urbanística como instrumento fundamental para velar pola utilización racional do solo conforme o disposto no ordenamento urbanístico.
De acordo co previsto no artigo 226 da devandita lei e nos estatutos da Axencia, aprobados polo Decreto 213/2007, do 31 de outubro, os seus órganos directivos son o/a director/a e o Consello Executivo, como órgano de dirección e control, do cal forman parte catro vogais en representación da Comunidade Autónoma.
En virtude do establecido nos artigos 4.13º e 34.2º da Lei 1/1983, do 22 de febreiro, de normas reguladoras da Xunta e da súa Presidencia, por proposta do conselleiro de Medio Ambiente, Territorio e Infraestruturas, e logo de deliberación do Consello da Xunta de Galicia, na súa reunión do día once de abril de dous mil trece,
Que cese Jorge Carlos Duarte Vázquez como vogal do Consello Executivo da Axencia de Protección da Legalidade Urbanística, agradecéndolle os servizos prestados.
Santiago de Compostela, once de abril de dous mil trece
RESOLUCIÓN do 8 de abril de 2013 pola que se fai pública a relación de postos de traballo do persoal funcionario de administración e servizos.
Universidade da Coruña — III. Outras disposicións — 16/04/2013

Unha vez aprobada a relación de postos de traballo do persoal funcionario de administración e servizos da Universidade da Coruña polo Consello de Goberno, con data do día 28 de febreiro de 2013, e co informe favorable do Consello Social do 21 de marzo de 2013, para darlle cumprimento ao previsto no artigo 74 da Lei 7/2007, do 12 de abril, do Estatuto básico do empregado público, esta reitoría, no uso das atribucións que lle confire a normativa vixente, resolve facela pública e recollela no anexo a esta resolución.
A Coruña, 8 de abril de 2013
CORRECCIÓN de erros. Orde do 5 de abril de 2013 pola que se regulan as probas para a obtención dos títulos de técnico e de técnico superior de ciclos formativos de formación profesional dos establecidos ao abeiro da Lei orgánica 2/2006, do 3 de maio, de educación.
Consellería de Cultura, Educación e Ordenación Universitaria — III. Outras disposicións — 19/04/2013

Advertidos erros na citada orde publicada no Diario Oficial de Galicia nº 73, do martes 16 de abril de 2013, cómpre facer as oportunas correccións:
Na páxina 11430, no artigo 8, parágrafo 1, onde di: «As persoas que soliciten participar nas probas libres dos módulos profesionais presentarán unha única instancia, segundo o modelo do anexo I, que entregarán no centro onde se imparta o ciclo formativo solicitado en primeiro lugar e irán dirixidas ao seu director ou directora.», debe dicir: «As persoas que soliciten participar nas probas libres dos módulos profesionais presentarán unha única instancia, segundo o modelo do anexo I, que poderán entregar en calquera centro que teña oferta de probas libres e irán dirixidas ao seu director ou directora.».
Na páxina 11443, na disposición transitoria única, número 2, no parágrafo onde di: «As persoas que soliciten participar nas probas libres dos módulos profesionais no curso 2012/13 presentarán unha instancia cunha única petición de centro e ciclo formativo, que entregarán no centro onde se imparta o devandito ciclo formativo solicitado», debe dicir: «As persoas que soliciten participar nas probas libres dos módulos profesionais no curso 2012/13 presentarán unha instancia cunha única petición de centro e ciclo formativo, que poderán entregar en calquera centro en que se oferten probas libres».
CORRECCIÓN de erros. Resolución do 9 de abril de 2013 pola que se establecen as bases reguladoras e se anuncia a convocatoria de subvencións para o ano 2013 a proxectos de enerxías renovables, con financiamento procedente de fondos comunitarios derivados do programa operativo Feder-Galicia 2007-2013.
Instituto Enerxético de Galicia — III. Outras disposicións — 19/04/2013

Advertido un erro na Resolución do 9 de abril de 2013 publicada no Diario Oficial de Galicia núm. 73, do 16 de abril de 2013, cómpre facer a seguinte corrección:
No anexo V, páxinas 11539 e 11540 do citado DOG, correspondentes á Memoria Técnica Caldeiras de Biomasa, na segunda das opcións relativa ao volume de almacenamento de biomasa incluída nas dúas táboas correspondentes a CALDEIRA, en lugar de dicir: «CALDEIRA CON ALIMENTACIÓN AUTOMÁTICA DESDE UN SISTEMA DE ALMACENAMENTO DE CAPACIDADE SUPERIOR OU IGUAL A 250 LITROS E INFERIOR A 1000 LITROS», debe dicir: «CALDEIRA CON SISTEMA DE ALIMENTACIÓN DE FORMA AUTOMÁTICA DESDE O SISTEMA DE ALMACENAMENTO, E QUE ESTE SISTEMA TEÑA UNHA CAPACIDADE IGUAL OU MAIOR DE 1000 LITROS».
RESOLUCIÓN do 2 de abril de 2013 pola que se lles dá publicidade ás axudas concedidas ao abeiro da Orde do 11 de maio de 2012 pola que se establecen as bases reguladoras para a concesión, en réxime de concorrencia competitiva, de axudas en materia de traballo en igualdade das mulleres de Galicia, cofinanciadas parcialmente polo Fondo Social Europeo (Diario Oficial de Galicia núm. 103, do 31 de maio de 2012).
Consellería de Traballo e Benestar — III. Outras disposicións — 19/04/2013

O artigo 15.1 da orde reguladora dispón: «… a consellería publicará as subvencións concedidas ao abeiro desta orde no
Diario Oficial de Galicia
, na súa páxina web oficial e nos rexistros públicos referidos…».
De acordo co exposto,
Ordenar a publicación no
Diario Oficial de Galicia
das subvencións concedidas con cargo ás seguintes aplicacións orzamentarias:
12.03.324A.474.1-Liña I: Axudas para a implantación de plans de igualdade.
12.03.324A.771.1-Liña III: Axudas para favorecer a conciliación da vida familiar e laboral.
Santiago de Compostela, 2 de abril de 2013
CORRECCIÓN de erros. Orde do 5 de abril de 2013 pola que se nomean os membros da Comisión Interuniversitaria de Galicia e se publican os parámetros de ponderación das materias da fase específica da proba de acceso á universidade de bacharelato e FP, para o acceso ás ensinanzas universitarias oficiais de grao do Sistema Universitario de Galicia no curso 2013/14.
Consellería de Cultura, Educación e Ordenación Universitaria — III. Outras disposicións — 17/04/2013

Advertido un erro na Orde do 5 de abril de 2013 pola que se nomean os membros da Comisión Interuniversitaria de Galicia e se publican os parámetros de ponderación das materias da fase específica da proba de acceso á universidade de bacharelato e FP, para o acceso ás ensinanzas universitarias oficiais de grao do Sistema Universitario de Galicia no curso 2013/14, que se publicou no Diario Oficial de Galicia número 72, do 15 de abril de 2013, procédese a facer a súa corrección.
Na páxina 11217, artigo 1, onde di: «Noméanse como membros da Comisión Interuniversitaria de Galicia (CIUG) para o curso 2013/14», debe dicir: «Noméanse como membros da Comisión Interuniversitaria de Galicia (CIUG) para o curso 2012/13».